[pic] | EUROOPA ÜHENDUSTE KOMISJON |

Brüssel 23.10.2006

KOM(2006) 610 lõplik

Soovitus

NÕUKOGU OTSUS

Euroopa 2010. aasta kultuuripealinna kohta

(komisjoni esitatud)

SELETUSKIRI

Euroopa Parlamendi ja nõukogu 25. mai 1999. aasta otsuses 1419/1999/EÜ (kultuurisündmusega „Euroopa kultuuripealinn“ seotud ühenduse meetmete kohta aastateks 2005 kuni 2019; muudetud otsusega 649/2005/EÜ)[1] sätestatakse Euroopa kultuuripealinna nimetamise kord alates 2005. aastast. Kooskõlas otsuse 1419/1999/EÜ artikliga 2 nimetatakse Euroopa kultuuripealinnaks alates 2009. aastast kaks linna kahest liikmesriigist (üks EUR15st, üks uutest liikmesriikidest) otsuse I lisas esitatud kronoloogilise järjekorra alusel.

Asjaomane liikmesriik teavitab kandidaatlinna ülesseadmisest Euroopa Parlamenti, nõukogu, komisjoni ja regioonide komiteed hiljemalt neli aastat enne kõnealuse kultuurisündmuse algust.

Lisaks sellele on artiklis 4 sätestatud, et „Euroopa kolmandad riigid võivad selles meetmes osaleda. Iga niisugune riik võib nimetada ühe linna Euroopa kultuuripealinna kandidaadiks ja peaks ülesseadmisest teatama Euroopa Parlamendile, nõukogule, komisjonile ja regioonide komiteele.“

Komisjon moodustab igal aastal valikukomisjoni, kes nimetatud meetme eesmärke ja omadusi arvesse võttes esitab kandidaatide ülesseadmise kohta aruande. Valikukomisjon koosneb sõltumatutest juhtisikutest, kes on kultuuriala asjatundjad. Valikukomisjon edastab aruande komisjonile, Euroopa Parlamendile ja nõukogule.

Euroopa Parlament võib edastada komisjonile ühe või mitme ülesseadmise kohta oma arvamuse hiljemalt kolm kuud pärast aruande kättesaamist.

Nõukogu nimetab Euroopa Parlamendi arvamuse ja valikukomisjoni aruande põhjal koostatud komisjoni soovituse alusel asjaomased linnad ametlikult Euroopa kultuuripealinnadeks selleks aastaks, milleks need on üles seatud.

Kooskõlas artikliga 2 ja I lisaga on Saksamaa teatanud Esseni ja Görlitzi ning Ungari Pécsi ülesseadmisest kandidaatlinnadena 2010. aastaks enne 2005. aasta lõppu.

Kooskõlas artikliga 4 on Türgi samaaegselt teatanud Istanbuli ülesseadmisest kandidaatlinnana.

Valikukomisjoni tuli kokku 14. ja 15. märtsil 2006, selleks et mõlemad ülesseadmised läbi vaadata. Nimetatud läbivaatamine hõlmas kõikide kandidaatlinnade esindajate ärakuulamist. Valikukomisjon esitas komisjonile oma aruande 11. aprillil 2006; valikukomisjoni nõudel edastas komisjon selle teistele institutsioonidele.

Taotluste üldise hindamise alusel on komisjon ühehäälselt kokku leppinud soovitada Euroopa Liidu institutsioonidele, et Essen, Pécs ja Istanbul on 2010. aasta kultuurisündmuse „Euroopa kultuuripealinn“ korraldajateks.

Pärast valikukomisjoni aruannet edastas Euroopa Parlamendi kultuuri- ja hariduskomisjon 18. juulil kirja hariduse ja kultuuri peadirektoraadile, et esile tõsta olulisi aspekte arvamuste vahetamiseks nimetatud küsimuse kohta.

Komisjon edastab kooskõlas otsuse 1419/1999/EÜ (muudetud otsusega 649/2005/EÜ) artikli 2 lõikega 3 nõukogule järgmise soovituse Esseni, Pécsi ja Istanbuli ametliku nimetamise kohta 2010. aasta Euroopa kultuuripealinnadeks.

Soovitus

NÕUKOGU OTSUS

Euroopa 2010. aasta kultuuripealinna kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu otsust 1419/1999/EÜ, mida on muudetud Euroopa Parlamendi ja nõukogu otsusega 649/2005/EÜ (kultuurisündmusega „Euroopa kultuuripealinn“ seotud ühenduse meetmete kohta aastateks 2005 kuni 2019),[2] eriti selle artikli 2 lõiget 3 ja 4,

võttes arvesse komisjonile, Euroopa Parlamendile ja nõukogule esitatud 2006. aasta aprillikuu valikukomisjoni aruannet kooskõlas otsuse 1419/1999/EÜ (muudetud otsusega 649/2005/EÜ) artikli 2 lõikega 2,

arvestades, et otsuse 1419/1999/EÜ (muudetud otsusega 649/2005/EÜ) artikli 3 ja II lisa kriteeriumid on täidetud,

võttes arvesse komisjoni 2006. aasta soovitust,

ON TEINUD JÄRGMISE OTSUSE:

Artikkel 1

Essen and Pécs nimetatakse Euroopa 2010. aasta kultuuripealinnadeks kooskõlas otsuse 1419/1999/EÜ (muudetud otsusega 649/2005/EÜ) artikli 2 lõikega 1.

Artikkel 2

Istanbul nimetatakse Euroopa 2010. aasta kultuuripealinnaks kooskõlas otsuse 1419/1999/EÜ (muudetud otsusega 649/2005/EÜ) artikliga 4.

Artikkel 3

Nimetatud linnad võtavad vajalikud meetmed, et kindlustada otsuse 1419/1999/EÜ (muudetud otsusega 649/2005/EÜ) artikli 1 ja 5 tulemuslik rakendamine.

Brüssel, […]

Nõukogu nimel

Eesistuja

[1] EÜT L 166, 1.7.1999, lk 1 ja ELT L 117, 4.5.2005, lk 20.

[2] EÜT L 166, 1.7.1999, lk 1 ja ELT L 117, 4.5.2005, lk 20.